
O familie de trădători. Trădarea lui Dimitrie Sturdza ne-a costat 
independența, fiul său ne-a văndut nemților 


Subiectul detronării lui Alexandru Ioan Cuza a rămas unul fierbinte până în secolul al XX-lea 
-în mare parte și datorită faptului că trădătorul D.A. Sturdza era încă activ în viața politică a 
României. Astfel, în anul 1903, ziarul bucureştean „Țara” publică un articol sub titlul „Trădarea 
lui Sturdza faţă de Cuza”, din care redăm principalele pasaje în rândurile următoare. 


„Împăratul Napoleon al III-lea avea o simpatie deosebită pentru Cuza, de când cu lagărul de la 
Furceni (Prahova) şi, gândindu-se cum ar putea să-l mărească în față românilor, îi trimite o 
scrisoare printr-un curier special, în care îi scrie: <<Strânge oricâtă armata ai şi concentreaz- 
o în câteva puncte pe malul Dunării, apoi proclamă independenţa ţării, căci eu voi sili Turcia 
să primească pe aceasta ca fapt împlinit>>. Bucuros de o asemenea veste, Domnitorul a avut 
funestă ideea de a o comunica și secretarului său particular de atunci, nimeni altul decât 
Dimitrie A. Sturdza. Acesta, în înţelegere cu Ion Ghica, fostul Bey de Samos, s-a grăbit să 
inştiinteze consulii englez, austriac şi prusian de uluitoarea tentativă napoleoniană. Pe dată a 
fost alarmată presa occidentală, spre penibilă impresie a împăratului Franţei. 


Povestea unor trădători din tată în fiu. Cum a trădat colonelul Alexandru Sturdza ţara. 


Spre sfârșitul lunii ianuarie 1917 avea să vină o veste îngrijorătoare. Un înalt ofiţer român, 
comandant de divizie, colonelul Alexandru D. Sturdza a trecut la inamic ! Şi nici mai mult nici 
mai puţin - dorea să atragă o dezertare în masă a trupelor de pe front. Şocul a fost total în 
societatea românească, mulţi fiind convinşi, la început, că este vorba de o greşeală - un ofiţer 
din înalta societate nu putea să trădeze în felul acesta. 


Deși cu un imact major asupra moralului, trădarea lui Sturdza nu va avea efecte practice 
dezastruoase. Soldaţii români nu au părăsit tranșeele şi nici încercarea lui Sturdza de a aduna 
trupe din lagărele de prizonieri germane nu va avea succes. 


Trădarea era pretutindeni 


Neîncrederea şi deznădejdea cuprinsese o mare parte a populaţiei. Ziarele încercau să 
îmblânzească orice veste nefastă și să asigure prin lungi articole încrederea în victorie. În 
realitate însă, tot mai multe voci se ridicau împotriva guvernului Brătianu, considerat vinovat 
de pierderea a două treimi din ţară, și a Regelui și Reginei, din cauza pornirii războiului. 
Nicolae Iorga nota: „Trădarea era pretutindeni. O citeai din ochii bucuroși pentru orice eșec 
pe front, de orice știre falsă”, Adesea se auzeau „hohotele de râs ale mizerabililor pentru care 
dezastrul naţional reprezenta o adeverire de profeții.. un fel de satisfacţii pentru inteligenţa 
lor mai ascuţită”, 


Retragerea nejustificată 


Colonelul Sturdza ajunsese la sfârşitul lui 1916 sub comanda generalului Averescu, șeful 
Armatei a II-a și se găsea pe linia frontului. Opiniile sale filogermane erau cunoscute însă 
loialitatea sa faţă de armata română nu era pusă în discuţie. Bănuieli apar însă la finalul lunii 
decembrie când colonelul ordonă trupelor sale retrageri succesive și nejustificate. Generalul 
Alexandru Averescu - avea să noteze pe 24. XII: 


„Cea mai urâtă zi din cursul campaniei poate din viaţă chiar! 


Colonelul Sturdza s'a retras fără cauze aparente, precipitat şi fără a mă preveni la timp, astfel 
că a lăsat un gol între el şi generalul Grigorescu. 


Austro-Germanii au profitat. Patrulele lor sunt deja la Pralea. Dacă nu parez repede lovitura, 
linia Trotușului este ameninţată foarte serios”, 


Neîncrederea se instalase. 
„Colonelul Sturdza este supărat că judec sever retragerea lui ! ... 


Am scris g-lului Prezan sa mi-l ia din Armată. Nu am ce face cu astfel de înfumuraţi, cari cu 


toate că au unele calităţi, sunt mai mult o încurcătură, decât un ajutor. 


Prin noua ordine de bătaie acest tactician „sui generis” este numit comandant de Divizie, în 
Armată la mine. Sper să mă curăţ de el. Are calităţi; defectele însă precumpănesc”. (Alexandru 
Averescu — Notiţe zilnice din răsboiu) 


Opiniile lui Averescu nu au însă câștig de cauză. Ba din contră. La începutul lunii ianuarie, 
Regele Ferdinand vine pe front şi decorează, printre alţii și pe colonelul Sturdza. 


Execuţia unui nevinovat 


Pentru a risipi bănuielile că se retrage fără rost din faţa trupelor germane, colonelul Sturdza 
apelează la o diversiune, acuzându-l de trădare pe sublocotenentul Constantin Ciulei, 
comandant de companie în Regimentul 8 Infanterie Buzău. Prilejul a fost lupta de pe dealul 
Momâia (cotele 625 şi 632). Zona avea un important rol strategic, deoarece domina practic 
Valea Sușiţei. 


De aceea, pentru ele s-au desfăşurat lupte înverșunate. Compania lui Ciulei făcea parte din 
detașamentul căpitanului Constantin Mărculescu. Nemţii au atacat cu putere în după amiaza 
zilei de 26 decembrie 1916/8 ianuarie 1917 apărarea română de pe dealul Momâia, iar trupele 
noastre au fost respinse. 


Căpitanul de rezervă Constantin Polihroniade, cu toate că nu participase la acţiune, l-a 
reclamat pe sublocotenentul Ciulei colonelului Sturdza, acuzându-l cu lucruri foarte grave: 
lipsă de combativitate și părăsirea câmpului de luptă fără ordin. Colonelul Sturdza a mers, 
conform unor surse, chiar în noaptea de 27 decembrie 1916/9 ianuarie 1917 la detașamentul 
căpitanului Constantin Mărculescu cerând, deşi nu era de competenţa lui, executarea celor 
doi ofiţeri. 


Deși rănit, căpitanul Constantin Mărculescu a reuşit să fugă, ajungând, mai întâi, la spitalul 
din Burdujeni lângă Iași, iar apoi la cel din Botoșani. A revenit apoi la Regimentul 8 Infanterie. 
Sublocotenentul Ciulei s-a ascuns în satul Vardea, dar un subofițer a reușit să-l aresteze, 
predându-l colonelului Sturdza. 


Imediat , comandantul Brigăzii 7 Mixte a reclamat cazul pretorului Diviziei 1 Inf anterie 
română , susţinând că o companie română a trecut la inamic, lucru care era însă fals. Instanţa 
s-a grăbit în pronunţarea sentinţei. L-a condamnat pe Constantin Ciulei la moarte și a fost 
executat, deşi era nevinovat. 


Filmul trădării 


La finalul lunii ianuarie, colonelul Sturza primește comanda unei divizii aflate în refacere în 
spatele frontului. Această mutare îi zădărniceşte planurile de a organiza o dezertare în masă 
și hotărăște să acţioneze imediat. Sub pretextul că vine să îşi ia la revedere de la foștii 
subordonați vine în linia I pe 24 ianuarie şi, însoţit doar de locotenentul Constantin 
Wachmann și ordonanța sa, vizitează un punct avansat al liniei românești. În scurt timp 
izbucnește un scurt schimb de focuri, după care trupele române găsesc în „ţinutul nimănui” 
trupul ordonanţei lui Sturdza, împuşcat în cap. 


Şocul a fost imens, puţini fiind cei care au tratat situaţia ca o dezertare. Sturdza e dat dispărut 
și abia pe 27 ianuarie este declarat trădător. Generalul Averescu avea să noteze în jurnal, abia 


pe 29 ianuarie: „Oribil!... colonelul Sturdza a trecut la inamic !” 
Manifeste fără succes 


Ajuns în liniile germane, Sturdza este convins că starea de lucruri de pe front şi prestigiul său 
va duce la o mișcare generală în rândurile ostașilor. Pregăteşte un manifest către soldaţi în 
care deplânge situaţia ţării, în cea mai mare parte ocupată şi restul „prădat de ruși” Existau 
reale animozităţi între trupele române şi cele ruseşti, inclusiv la nivelul ofiţerilor. Fără fapte 
de arme deosebite, rușii se considerau superiori, rechiziţionau cele mai bune materiale şi îi 
tratau pe români ca subordonați. Pe 29 ianuarie, colonelul Sturdza se întâlnește între linii cu 
Constantin Crăiniceanu, comandantul Regimentului 25 Infanterie și unul din colaboratorii 
care îi împărtășea punctele de vedere. Sturza înmânează manifeste, planul fiind ca odată 
întors în liniile române, Crăiniceanu să convingă trupa sa să treacă de partea nemților. 
Întâlnirea era însă urmărită și Crăiniceanu este imediat arestat. De altfel, Sturza încărcase cu 
manifeste şi alţi 40 de prizonieri români, însă aceştia au predat imediat materialele ofiţerilor 


de pe frontul român. Dezertările masive nu au existat, spre dezamăgirea nemților. 


În februarie 1917, Curtea Marţială îl condamnă, în lipsă pe colonelul Sturdza la moarte. 
Complicele său, Constantin Crăiniceanu, fiul generalului Crăiniceanu și rudă cu generalul 
Prezan se bucură de o pedeapsă îmblânzită — 15 ani de muncă silnică. Presiunea opiniei 
publice era însă prea mare - generalul Prezan casează prima sentinţă și cere condamnarea la 


moarte pentru Crăiniceanu, acesta fiind executat în faţa trupei sale. 


Alexandru D. Sturdza s-a născut la 23 mai 1869 într-una din cele mai influente familii 
boierești. Era unicul fiu al cunoscutului om politic liberal Dimitrie A. Sturdza (1833-1914). 
Intrat de tânăr, la 17 ani, în armată are parte de mai multe stagii de studii în Germania, 
inclusiv la Academia militară din Berlin. Devine un admirator al armatei germane și a 


organizării acesteia. 


Întors în ţară în 1912 primeşte comanda unui batalion şi participă la camapania din Bulgaria în 
1913. Urcă repede trepetele ierarhice și la începutul primului război mondial este colonel. 
După trecerea în liniile germane şi nereuşita atragerii trupelor de pe front, duce o campanie 
de a găsi susţinători ai cauzei germane în rândurile prizonierilor români din zona de control a 
Puterilor Centrale. Şi de această dată, nu reușește să închege unităţi militare care să lupte 
contra românilor din Moldova. Armistițiul și pacea din primăvara anului 1918, îl sileşte să 
părăsească România fiind privit cu ostilitate în ţară. 


Alexandru D. Sturdza nu a mai revenit niciodată în România, deși a dorit mult acest lucru și a 
făcut numeroase şi repetate demersuri. Prin memorii trimise conducătorilor ţării a încercat 
să se disculpe, să motiveze gestul din iarna lui 1917 şi să fie grațiat. A fost de fiecare dată 
refuzat, însă nici autorităţile nu au insistat pentru arestarea sa și ducerea la îndeplinire a 
condamnării la moarte. A locuit împreună cu familia în Germania și Elveţia încetând din viață 


în septembrie 1939. 

